U-I-85/95
Natisni
Opravilna št.:
U-I-85/95
Datum odločitve:
15. 6. 1995
Objavljeno:
OdlUS IV, 60
ECLI:
ECLI:SI:USRS:1995:U.I.85.95
Akt:
Odredba o homologaciji vozil (Ur. list RS, št. 3/95)

Navodilo o postopku homologacije vozil v Republiki Sloveniji (Ur. list RS, št. 5/95)
Izrek:
Pobuda za začetek postopka za oceno ustavnosti in zakonitosti Odredbe o homologaciji vozil in Navodila o postopku homologacije vozil v Republiki Sloveniji se zavrne.
Evidenčni stavek:
Ustavno sodišče je pobudo za začetek postopka za oceno ustavnosti in zakonitosti predpisa zavrnilo, ker je pobuda očitno neutemeljena.
Ustavno sodišče ni pristojno za presojo skladnosti navodila z odredbo kot medsebojne skladnosti dveh podzakonskih aktov, temveč le za oceno skladnosti podzakonskih predpisov z Ustavo in zakoni.
Geslo:
Nepristojnost Ustavnega sodišča za oceno medsebojne skladnosti dveh podzakonskih aktov.
Homologacija vozil.
Pravna podlaga:
Ustava, 160. čl.
Zakon o Ustavnem sodišču (ZUstS), 21., 2. odst. 26. čl..
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
ZORO d.o.o., Celje
Datum vloge:
15. 5. 1995
Vrsta odločitve:
sklep
Vrsta rešitve:
zavrnitev
Dokument:
US17468
Dokument v PDF obliki:
U-I-85-95.pdf
119 KB
Prenesite datoteko
U-I-85/95-5
15.6.1995
S K L E P
Ustavno sodišče je v postopku za preizkus pobude ZORO d.o.o., Celje, na seji dne 15.6.1995
s k l e n i l o :
Pobuda za začetek postopka za oceno ustavnosti in zakonitosti Odredbe o homologaciji vozil (Uradni list RS, št. 3/95) in Navodila o postopku homologacije vozil v Republiki Sloveniji (Uradni list RS, št. 5/95) se zavrne.
O b r a z l o ž i t e v
A.
1. Pobudnik izpodbija Odredbo o homologaciji vozil (v nadaljevanju: Odredba) in Navodilo o postopku homologacije vozil v Republiki Sloveniji (v nadaljevanju: Navodilo). Meni, da Odredba, ki je stopila v veljavo dne 27.1.1995, ni v skladu z Zakonom o standardizaciji (Uradni list RS, št. 1/95), ki je začel veljati dne 25.1.1995, saj je bila izdana na podlagi 80. člena Zakona o standardizaciji (Uradni list SFRJ, št. 27/88 in 23/91), ki je na podlagi 32. člena sedaj veljavnega Zakona o standardizaciji prenehal veljati že 25.1.1995. Po mnenju pobudnika enako velja tudi za izpodbijano navodilo, saj z dnem prenehanja veljavnosti zakona prenehajo veljati tudi vsi podzakonski predpisi. Dalje pobudnik navaja, da se 15. člen izpodbijanega navodila v tretjem odstavku sklicuje na drugi in tretji odstavek 5. člena Odredbe in ugotavlja, da drugi in tretji odstavek 5. člena ne obstajata. Glede na navedeno pobudnik meni, da izpodbijana podzakonska predpisa nista v skladu z 153. členom Ustave in predlaga, da Ustavno sodišče pobudo sprejme in izpodbijana podzakonska predpisa kot protiustavna oziroma nezakonita odpravi ali razveljavi. Predlaga tudi, da Ustavno sodišče v celoti ali delno zadrži njuno izvrševanje do svoje končne odločitve.
B.
2. Ustavno sodišče ugotavlja, da je novi Zakon o standardizaciji stopil v veljavo dne 25.1.1995. V končnih in prehodnih določbah je citirani zakon v prvem odstavku 31. člena določil, da se do izdaje tehničnih predpisov iz tega zakona oziroma drugih zakonov kot republiški predpisi smiselno uporabljajo tisti zvezni predpisi nekdanje SFRJ, ki so veljali v Republiki Sloveniji ob uveljavitvi Ustavnega zakona za izvedbo Temeljne ustavne listine o samostojnosti in neodvisnosti Republike Slovenije, in da veljajo tisti predpisi, ki so bili po tem datumu izdani v Republiki Sloveniji. V prvem odstavku 32. člena pa je določil, da se z dnem, ko začne veljati ta zakon, preneha uporabljati bivši zvezni Zakon o standardizaciji, razen določb 36. in 37. člena ter 62. do 64. člena, ki se uporabljajo do ureditve z zakonom.
To pomeni, da po izdaji novega Zakona o standardizaciji še vedno veljajo vsi podzakonski predpisi, izdani na podlagi prejšnjega zveznega zakona, ki so dne 25.6.1991 veljali v Sloveniji, in tudi vsi tisti, ki so bili na podlagi prejšnjega zakona v Sloveniji izdani po tem datumu. Torej velja tudi izpodbijana odredba, saj se je zakon, na katerem Odredba temelji, prenehal uporabljati šele 25.1.1995, Odredba pa je bila objavljena 20.1.1995, torej v času, ko se je prejšnji zakon še uporabljal in je tako predstavljal veljavno pravno podlago za njeno izdajo. Glede na povedano Ustavno sodišče ugotavlja, da tudi izpodbijano navodilo ni v neskladju z novim Zakonom o standardizaciji oziroma s 153. členom Ustave.
3. Po 160. členu Ustave in po 21. členu Zakona o Ustavnem sodišču (Uradni list RS, št. 15/94 - v nadaljevanju: ZUstS) je pred Ustavnim sodiščem možna le presoja skladnosti podzakonskih predpisov z Ustavo in z zakoni, ne pa tudi z drugimi podzakonskimi predpisi, zato Ustavno sodišče ni presojalo skladnosti 15. člena izpodbijanega navodila z določbami izpodbijane odredbe. Ali gre pri izpodbijani določbi Navodila za napako, saj se ta določba po vsebini pravzaprav nanaša na drugi in tretji odstavek 6. člena Odredbe in ne na verjetno pomotoma navedeni 5. člen Odredbe, bodo lahko odločili pristojni organi bodisi z avtentično bodisi s praktično interpretacijo teh določb.
4. Ustavno sodišče po določbi drugega odstavka 26. člena ZUstS v postopku preizkusa zavrne pobudo med drugim takrat, če je očitno neutemeljena. Za tako se je pokazala obravnavana pobuda in jo je bilo zato treba zavrniti. Iz tega razloga Ustavno sodišče tudi ni odločalo o začasnem zadržanju izvrševanja izpodbijanih predpisov.
C.
5. Ustavno sodišče je sprejelo ta sklep na podlagi drugega odstavka 26. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Tone Jerovšek